24-årig århusianer har fået ekstrem start med at udleje biler og har skaffet flere.

Annonce

Mehmet Kürsad Günes er en ung mand med fart på.

Mehmet Kürsad Günes har fuld fart på. Pr-foto

Den 24-årige århusianer har åbnet virksomheden Bilmix med udlejning af biler med mere, og i den første periode har han haft så mange kunder, at den erfarne samarbejdspartner One2Move aldrig har set noget lignende.

»Det er en helt usædvanlig start. Vi har drevet bilforretning i 21 år med mange partnere, og jeg har aldrig før oplevet en, der startede så friskt og har fået så mange kunder på kort tid. Jeg er meget imponeret,« siger Flemming Hebsgaard, der er medejer af One2Move.

I sin virksomhed Bilmix er Mehmet Kürsad Günes franchisetager hos One2Move, så de fleste af hans kunder kommer derigennem.

»En omsætning på over 100.000 kroner den første måned er helt usædvanligt,« siger Flemming Hebsgaard.

Han giver som forklaring, at Mehmet Kürsad Günes ud over at annoncere er flittig og god til at bruge de sociale medier og udnytte sit store netværk.

»Hans kontakter breder sig som en steppebrand,« siger Flemming Hebsgaard.

Mehmet Kürsad Günes begyndte med 13 biler i april, men har haft så meget pres på dem, at han allerede har anskaffet sig yderligere ni.

»Jeg oplevede, at alt var udlejet på én gang, og det går ikke. Så måtte jeg anskaffe nogle flere biler,« siger Mehmet Kürsad Günes.

Han leaser dem og har biler af mange størrelser og slags, små og store personbiler, varevogne, flyttevogne og minibusser.

Han har tænkt sig at anskaffe flere biler.

»Jeg har plads til 35-40, og slår det ikke til, flytter jeg,« siger han.

Annonce

Fodbold på højt niveau

Til at sætte Bilmix i gang har Mehmet Kürsad Günes sparet op, lånt penge og fået kredit.

Virksomheden er et aktieselskab med Mehmet Kürsad Günes som eneste aktionær.

»Sådan har jeg gjort for at understrege, at jeg er seriøs,« siger han.

Den store omgangskreds har han blandt andet gennem fodbold.

Han har spillet på eliteniveau i AGF, siden han var dreng og til U19, og nu er han med på Vatansports bedste hold, der netop og for første gang er rykket op i danmarksserien.

One2Move er landets største biludlejer med 80 afdelinger, der er franchisetagere.

Bilmix holder til på Klamsagervej i Åbyhøj, og i Aarhus er yderligere en udlejer i Højbjerg og en i Tilst under One2Move.

Annonce

Landets billigste

»Vi er landets billigste. Jeg kan leje en bil ud for 249 kroner pr. dag og kan holde prisen nede, fordi jeg er eneste i virksomheden. Jeg klarer det hele selv, udlejning, vask og klargøring af bilerne,« siger Mehmet Kürsad Günes, der har totalt styr på, hvem kunderne er, hvor de kommer fra og så videre.

Han fører statistik over det hele.

»Det er vigtigt for mig, at kunderne er tilfredse med alt,« siger han.

Mehmet Kürsad Günes bor i Tilst og er en af fem søskende. De to ældste er kvinder, og hans to brødre Ahmed og Murat er lige så aktive typer som han.

Mehmet har gået i Møllevangskolen og taget HHX i Viby, derefter har han gået på erhvervsakademiet i Aarhus og taget en bachelor i sportsmanagement på Copenhagen Business Company.

Annonce

Også salg af biler

Han vil ikke alene udfordre det etablerede biludlejningsmarked i Aarhus.

Han vil også sælge biler.

»Inden nytår regner jeg med at gå i gang. Det skal være forholdsvis nye biler,« siger han og peger på sin poloshirt, hvor der under Bilmix står »udlejning, leasing, køb, salg«.

»Mange vælger en sikker karrierevej, men jeg vil noget andet og forlod mit job som assurandør for at udleve min drøm som iværksætter. Det ligger til familien. Mine forældre, der er fra Tyrkiet, har i mine tidlige år haft deres egen forretning, og begge mine brødre har startet hver deres virksomhed, alle med succes,« siger Mehmet Kürsad Günes, der altid har interesseret sig for biler.

»Jeg er optaget af troværdighed, høj kvalitet og gennemsigtighed i priserne, og tryghed,« siger han, der ikke har tænkt sig at være alene hele tiden.